Pýtali sme sa slovenských mám. Aký majú priestor na vzdelávanie aj počas materskej či rodičovskej dovolenky a je im zamestnávateľ oporou?
Lucka je molekulárna biologička, ktorá študovala a žila v Nemecku dlhých 14 rokov. Na Slovensku sa vrátila len 3 roky dozadu, v čase keď bola tehotná s tretím dieťatkom. Dnes vypomáha s písaním vedeckým publikácií svojej bývalej šéfke a spolu s manželom si na Slovensku založili biznis.
Priznáva, že skĺbiť prácu s rodinou určite nie je ľahké. Deti vychováva vo veku 2, 5 a 9 rokov a nevzdáva sa. Ak by mala povzbudiť aspoň jedinú mamu týmto rozhovorom prinesie jej to radosť.
Aký najväčší deficit by ste pociťovali pri návrate do pracovného prostredia?
Nemám pocit, že by som pociťovala deficit. Dvakrát som sa vracala do práce po veľmi krátkej dobe a hoci to bolo náročné, v tomto to bola výhoda, keďže za ten krátky čas sa veľa toho nezmenilo. Ak by som zostala doma 3 alebo viac rokov, určite by to také jednoduché nebolo a obdivujem mamičky, ktoré to napriek tomu zvládnu.
Robili vám technológie problém aj pred tým alebo ste vypadli z cviku?
Nie, technológie mi zásadný problém nerobili. Tento kurz som si vybrala preto, lebo som zvyknutá na prácu v inom operačnom systéme a chcela som sa dozvedieť, aké možnosti ponúka aktuálne Windows.
Každá mama vie, že skĺbiť prvé mesiace opatery o bábätko a nebodaj ešte aj venovať aktivitám ako samovzdelávanie, či práca je veľmi náročné a pociťujeme na seba tlak, čo by sme mali dokázať. Ako ste tento nápor zvládali?
Iba vďaka podpore rodiny, bez nej by to nebolo možné, resp. by to bolo oveľa náročnejšie. A tie uplné prvé týždne s bábätkom pre mňa nič iné ako ono neexistovalo J Možno práve vďaka tomu, že som sa musela vrátiť do práce tak skoro, som si tie spoločné chvíle vážila a vychutnávala ešte viac.
Ako vyzerá vaša denná rutina doma s deťmi, stíhate sa venovať aj vzdelávacím kurzom či práci?
Momentálne áno, keďže od septembra máme všetky deti v škôlke a v škole. Teraz ma práve niekedy obmedzuje to, keď sú kurzy v poobedných alebo večerných hodinách, keďže túto časť dňa mám vyhradenú pre rodinu. Predtým som sa snažila pracovať či robiť online kurzy, kedy sa dalo- počas obedného spánku, večer, pri žehlení J Keď som bola na prechádzke s kočíkom, počúvala som podcasty. Tých možností ako skĺbiť rodinu s prácou je dnes už ozaj veľa.
Máte oporu aj u svojho partnera, pomáha vám? Ak áno, tak ako...
Jednoznačne, bez podpory u manžela by to nešlo. Vychádza mi maximálne v ústrety a ak môže, nemá problém vziať všetky tri deti preč aj na dlhšie. Navyše ma povzbudzuje v tom, aby som sa venovala svojej kariére, dodáva mi sebavedomie a je mojim najbližším radcom a dôverníkom aj v týchto témach.
Čo vám chýba zo strany zamestnávateľa, viete si predstaviť väčšiu podporu alebo možno absolvovať nejaké kurzy aj počas materskej či rodičovskej dovolenky?
Určite väčšia flexibilita čo sa týka pracovného úväzku a pracovnej doby. V tomto vidím na Slovensku v porovnaní s inými krajinami veľké nedostatky. Podporu si viem predstaviť napríklad aj v podobe zriadenia firemnej škôlky, jaslí, alebo klubu, kde by mali mamičky postarané o deti, kým pracujú alebo sa ďalej vzdelávajú.
V akom období ste začali pociťovať, že je ten pravý čas, kedy ste pripravená sa začleniť opäť do kolektívu alebo absolvovať nejaké kurzy?
Ja som ten typ, ktorý potrebuje neustále pracovať a realizovať sa aj mimo detí a rodiny. Po prvých dvoch deťoch som nastúpila do práce na slovenské pomery extrémne skoro (3 mesiace po pôrode), tretie dieťa sme dali do jasiel v 18 mesiacoch. To je pre mňa taký ideálny čas na návrat do práce. Ale aj počas tých 18 mesiacoch som bola aktívna- založila som si živnosť a pracovala som na diaľku, s manželom sme sa pustili aj do spoločného podnikania.
Vypadnutie z pracovného procesu nám pridáva na neistote a oberá nás o sebavedomie. Udržiavate sa nejakým spôsobom v pracovnej kondícii alebo sa snažíte vzdelávať a nevypadnúť z diania?
Áno, hoci je to náročné, snažím sa sledovať novinky v mojej oblasti, či už na sociálnych sieťach ako LinkedIn alebo vďaka newsletterom. Takisto je pre mňa dôležité udržiavať kontakty s bývalými kolegami či známymi.
Absolvovali ste už nejaké kurzy alebo sa samovzdelávate?
Áno, snažím sa. Vyhovujú mi online kurzy, pri ktorých si môžem sama určiť tempo, akým ich absolvujem. Ďalšou ich výhodou je, že ich môžem "navštevovať" kedykoľvek počas dňa a zosúladiť ich tak s potrebami rodiny. Dobrú skúsenosť mám s kurzami konkrétne od Udemy, majú veľmi širokú ponuku, kde sa nájde niečo pre každého.
Pomohli vám získať naspäť dôveru v samú seba či v získaní zamestnania?
To zatiaľ neviem posúdiť, keďže som sa ešte naplno nepustila do hľadania zamestnania.
Pohovor po materskej či rodičovskej dovolenke je takisto veľmi náročný. V ktorých oblastiach máte pocit, že by ste potrebovali poradiť? Je to napríklad, ako sa obliecť, či odpovedať na otázky ohľadom rodiny, ktoré by sme nemali dostávať?
Ja sa považujem za priameho človeka a rovnako si cením, ak je niekto priamy ku mne. Osobne rodinu alebo deti nevnímam ako hendikep pri hľadaní práce, takže dúfam, že takéto otázky by ma z miery nevyviedli. Osvedčilo sa mi, že ak zamestnávateľ cíti ochotu a snahu z mojej strany podať maximálny pracovný výkon napriek tomu, že mám doma malé deti, je aj on voči mne zhovievavejší a má viac pochopenia pre situácie, ktoré sa môžu niekedy vyskytnúť. Takže sa riadim pravidlom hľadať spôsoby, ako sa niečo dá, a nie dôvody, prečo sa to nedá.
Pri pohovoroch budem mať zrejme skôr problém s otázkami ohľadom finančného ohodnotenia, v tých sa cítim neistá a málo priebojná. Tak možno v tomto smere by som uvítala pomoc.
Spôsobom ako sa vrátiť, čo najmenej bolestne naspäť do pracovného procesu a neutrpieť sú určite online kurzy či workshopy. Jednou z nich je aj slovenská platforma Aj Ty v IT zameraná pre ženy. Ponúkajú rekvalifikačné kurzy, ako si poradiť s otázkami na pohovore či workshopy. Svoje nové kurzy začínajú už 25. januára.
Prečítajte si aj ďalší rozhovor, tentokrát s mamou Svetlanou. Tá zas priniesla právnický pohľad na otázky, s čím sa potĺkame na pohovoroch: